‘Breytenbach is gewaarsku’Advokaat Glynnis Breytenbach. Foto: Werner Beukes/Sapa Adv. Karen van Rensburg, voormalige hoof van die NVG, was die staat se eerste getuie in die saak teen Breytenbach en haar voormalige regsverteenwoordiger, Gerhard Wagenaar. Hulle staan tereg op aanklagte van dwarsboming van die gereg en oortreding van die Wet op die Nasionale Vervolgingsgesag. Van Rensburg het getuig dat Breytenbach voor die tyd in kennis gestel is oor die regulasies rakende die uitwissing van data op haar werkskootrekenaar en dat sy die nodige magtiging moes kry om dit te doen. Barry Roux, Breytenbach se regsverteenwoordiger, het die NVG se beleid rakende databestuur bevraagteken tydens sy kruisondervraging van Van Rensburg. Van Rensburg het egter volgehou dat enige NVG-werknemer van iemand meer senior moet magtiging kry om data uit te wis. Mukondeleli Ravhudzi, die NVG se bestuurder van inligtingstegnologie, is ook geroep om te getuig. Sy het aangevoer dat sy die gemagtigde persoon is om vir NVG-diensverskaffers toegang te gee nadat hulle sekerheidsklaring ontvang het. Die saak gaan Dinsdag voort.